РЕШЕНИЕ НА КОМИСИЯТА
от 17 декември 2008 година
за изменение на решения 2005/692/ЕО, 2005/731/ЕО, 2005/734/ЕО и 2007/25/ЕО относно инфлуенцата по птиците по отношение на техния период на прилагане
(нотифицирано под номер C(2008) 8333)
(текст от значение за ЕИП)
(2009/6/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (1), и по-специално член 10, параграф 4 от нея,
като взе предвид Директива 91/496/ЕИО на Съвета от 15 юли 1991 г. относно определяне на принципите на организация на ветеринарните проверки на животни, въведени в Общността от трети страни, и за изменение на директиви 89/662/ЕИО, 90/425/ЕИО и 90/675/ЕИО (2), и по-специално член 18, параграф 7 от нея,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (3), и по-специално член 22, параграф 6 от нея,
като взе предвид Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които са приложими при движение с нетърговска цел на домашни любимци, и за изменение на Директива 92/65/ЕИО на Съвета (4), и по-специално член 18 от него,
като има предвид, че:
(1)
Комисията прие редица защитни мерки във връзка с инфлуенцата по птиците вследствие на появата на огнища на тази болест в Югоизточна Азия през декември 2003 г., които бяха причинени от високопатогенния вирус H5N1.
(2)
По-специално посочените мерки са установени в Решение 2005/692/ЕО на Комисията от 6 октомври 2005 г. относно някои защитни мерки във връзка с инфлуенца по птиците, установена в няколко трети страни (5), Решение 2005/731/ЕО на Комисията от 17 октомври 2005 г. за определяне на допълнителни изисквания по отношение на наблюдението на инфлуенца при дивите птици (6), Решение 2005/734/ЕО на Комисията от 19 октомври 2005 г. за установяване на мерки за биосигурност с цел намаляване на риска от пренасяне на високопатогенна инфлуенца по птиците, причинена от вирус на инфлуенца А, подтип H5N1, от птици, живеещи в дивата среда, към домашни птици и други птици, отглеждани на закрито, и за осигуряване на система за ранно откриване в области с особен риск (7) и Решение 2007/25/ЕО на Комисията от 22 декември 2006 г. по отношение на някои защитни мерки във връзка с високопатогенната инфлуенца по птиците и придвижването в Общността на птици домашни любимци, които придружават техните собственици (8).
(3)
Посочените решения се прилагат до 31 декември 2008 г.
(4)
Огнища на високопатогенната инфлуенца по птиците от подтип H5N1 продължават да се появяват при домашни и диви птици в трети страни. Освен това в различни страни по света продължават да се срещат случаи при хора и дори смъртни случаи в резултат на близък контакт със заразени птици. Следователно продължава да съществува риск от разпространяване на болестта от трети страни в държавите-членки.
(5)
Поради това, освен ограничаването на прекия риск от вноса на домашни птици, продукти от тях и птици домашни любимци, е целесъобразно да продължат да се прилагат и мерките за биосигурност с цел да се намали рискът от предаване на високопатогенна инфлуенца по птиците, причинена от вирус на инфлуенца А, подтип H5N1, от птици, живеещи в дивата природа, към домашни птици и други птици, отглеждани на закрито, както и да продължат да се прилагат системите за ранно откриване в области с особен риск.
(6)
Поради това срокът на прилагане на посочените решения следва да бъде удължен до 31 декември 2009 г.
(7)
Освен това Регламент (ЕО) № 318/2007 на Комисията от 23 март 2007 г. за определяне на ветеринарно-санитарните условия за внос на някои птици в Общността и на съответните карантинни срокове (9) отменя Решение 2000/666/ЕО на Комисията (10) и заменя изискванията, свързани с поставянето под карантина на някои птици, внесени в Общността, определени в посоченото решение.
(8)
Поради това настоящите позовавания в Решение 2007/25/ЕО на изискванията, определени в Решение 2000/666/ЕО, следва да бъдат заменени с позовавания на изискванията, определени в Регламент (ЕО) № 318/2007.
(9)
Решения 2005/692/ЕО, 2005/731/ЕО, 2005/734/ЕО и 2007/25/ЕО следва да бъдат съответно изменени.
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В член 7 от Решение 2005/692/ЕО датата „31 декември 2008 г.“ се заменя с датата „31 декември 2009 г.“.
Член 2
В член 4 от Решение 2005/731/ЕО датата „31 декември 2008 г.“ се заменя с датата „31 декември 2009 г.“.
Член 3
В член 4 от Решение 2005/734/ЕО датата „31 декември 2008 г.“ се заменя с датата „31 декември 2009 г.“.
Член 4
Решение 2007/25/ЕО се изменя, както следва:
1.
В член 1, параграф 1, буква б) подточка ii) се заменя със следното:
„ii)
са под карантина за 30 дни след внос в държавата-членка на местоназначение в помещения, одобрени в съответствие с член 6, параграф 1 от Регламент (ЕО) № 318/2007 на Комисията (11), или
2.
В член 6 датата „31 декември 2008 г.“ се заменя с датата „31 декември 2009 г.“.
3.
Приложение II се заменя с текста на приложението към настоящото решение.
Член 5
Държавите-членки вземат незабавно мерките, необходими, за да се съобразят с разпоредбите на настоящото решение, и публикуват съдържанието на тези мерки. Те незабавно информират Комисията за това.
Член 6
Адресати на настоящото решение са държавите-членки.
Съставено в Брюксел на 17 декември 2008 година.